Diari Oficial de la Generalitat Valenciana


Sumari del DOGV 2975, del 21-04-1997 (1997/6519)

ORDRE de 25 de febrer de 1997, de la Conselleria de Treball i Afers Socials, per la qual es convoquen els II Premis Mitjans de Comunicació Social 1997 en matèria d'Accessibilitat al Medi Físic.
-------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/02/25/(2)/dof/vci/html**

### Dades del document

Número de DOGV
:   2975

Data del DOGV
:   21-04-1997

Secció del DOGV
:   DISPOSICIONS GENERALS

Número del document
:   1997/6519


Data del document
:   25-02-1997

Organisme emissor
:   Conselleria de Benestar Social

Tipus de document
:   Ordre

ORDRE de 25 de febrer de 1997, de la Conselleria de Treball i Afers Socials, per la qual es convoquen els II Premis Mitjans de Comunicació Social 1997 en matèria d'Accessibilitat al Medi Físic.  
L'existència de barreres en el medi urbanístic, arquitectònic, en el transport o en la comunicació, afecta un gran nombre de persones en la vida quotidiana, les quals hi troben dificultats per a sortir-se'n.  
Minusvàlids, persones amb mobilitat reduïda (ancians, malalts, dones embarassades, xiquets, etc.), i també la població en general, poden trobar-se en algun moment amb traves en el desplaçament.  
Aconseguir l'accessibilitat al medi físic i millorar les solucions al problema de comunicació, és un treball complex en què esdevenen necessàries diverses actuacions coordinades: la investigació adreçada a la recerca de solucions tècniques, la legislació que regula les accions necessàries per tal d'aconseguir aquests objectius, la formació dels professionals i la sensibilització de la població en general.  
La Generalitat Valenciana assumeix aquesta responsabilitat mitjançant el desplegament de diferents programes. La Conselleria de Treball i Afers Socials, mitjançant la Direcció General de Serveis Socials, desplega el Programa d'Accessibilitat en el Medi Físic, amb tres gran línies d'actuació:  
Eliminació de barreres arquitectòniques, urbanístiques, del transport i de la comunicació.  
Formació-Investigació.  
Informació-Mentalització.  
En aquest darrer tipus de mesura social s'emmarca aquesta ordre amb la finalitat de sensibilitzar, promoure i reconèixer l'interès de professionals dels mitjans de comunicació la tasca dels quals juga un important paper en la mentalització dels ciutadans sobre un problema que afecta el conjunt de la societat.  
Per tot això, i en virtut de les facultats atribuïdes pel Decret 262/95, de 29 d'agost, del Govern Valencià, pel qual s'aprova el Reglament Orgànic i Funcional de la Conselleria de Treball i Afers Socials, modificat pel Decret 359/95, de 29 de desembre, del Govern Valencià  
ORDENE  
Article 1. Objecte  
Es convoquen els II Premis Mitjans de Comunicació Social 1997 en matèria d'Accessibilitat al Medi Físic.  
La temàtica obligada dels treballs presentats ha de fer referència a l'accessibilitat al medi físic i a l'eliminació de barreres en els diferents vessants: arquitectònic, urbanístic, del transport i de la comunicació.  
Article 2. Seccions i quantia dels premis  
2.1. Seccions: s'estableixen quatre seccions: Fotografia, Premsa, Ràdio i Televisió.  
2.2. Quantia dels premis: totes les seccions estan dotades de tres premis: el primer amb un import de 300.000 PTA.; el segon amb 200.000 PTA. i el tercer amb 100.000 PTA.  
2.3. Si queda desert el primer o el segon premi, podran atorgar-se fins un màxim de dos accèssits de 100.000 PTA. en cadascuna de les seccions si el jurat estima que hi ha treballs que en són mereixedors.  
Article 3  
Podran optar a aquests premis els articles o reportatges, programes de ràdio i televisió que tracten sobre la temàtica referida en l'article primer i que hagen estat publicats o emesos en qualsevol diari o revista, emissora de ràdio o de televisió de la Comunitat Valenciana o en aquells d'àmbit nacional, en l'edició de la Comunitat Valenciana.  
Els articles o els reportatges han d'haver estat publicats o emesos durant el període comprés entre el 31 d'octubre de 1996 i el 30 de setembre de 1997.  
Així mateix, podran optar a aquests premis els treballs fotogràfics que tracten la temàtica assenyalada en l'article primer.  
El jurat valorarà especialment les anàlisis crítiques i els missatges positius i de caràcter integrador del tema tractat, i també la qualitat i la tècnica utilitzades, amb especial consideració per als treballs fotogràfics que hagen estat publicats.  
Article 4. Presentació de treballs i de documentació  
4.1. Els treballs hauran de ser presentats en la Direcció General de Serveis Socials, situada al carrer de Colom, núm. 80, 46570 València, i s'indicarà al sobre "II Premis Mitjans de Comunicació Social 1997", sense perjudici d'allò que disposa l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
4.2. Als treballs presentats caldrà adjuntar:  
A) Sol·licitud formalitzada el model del qual figura com a annex I en aquesta convocatòria.  
B) Autorització expressa de l'autor per la qual es permet a la Direcció General de Serveis Socials la publicació, la reproducció i la difusió, total o parcial, del treball presentat, si aquest resulta premiat. Aquesta autorització apareix en el model de sol·licitud, annex I.  
C) Documents i certificats exigits en cadascuna de les seccions i que s'especifiquen en els articles 5, 6, 7 i 8.  
Article 5. Secció Fotografia  
5.1. Les fotografies podran ser en blanc i negre o en color. La grandària de les fotografies serà de lliure elecció. No obstant això, caldrà presentar-les emmarcades en un paspartú de 40 x 50 cm.  
5.2. Tots els concursants poden presentar un màxim de sis fotografies. El premi pot ser atorgat a un sol treball o al conjunt de tots ells.  
5.3. Els concursants hauran de presentar declaració que no existeixen problemes d'exhibició i de reproducció de la imatge que apareix en els treballs presentats i que es responsabilitzen de les possibles reclamacions que per aquest motiu es pogueren originar. Model en annex II.  
Si la fotografia ha estat publicada en premsa, s'hi adjuntarà certificat de l'empresa editora que indique el mitjà i la data de publicació, i també l'autorització per a la reproducció i la difusió.  
5.4. A la sol·licitud annex I, s'especificarà nombre de fotografies, títol, format i si és en blanc i negre o en color.  
Article 6. Secció Premsa  
6.1. Es podrà participar amb un únic article o amb diversos, fins un màxim de sis. El premi pot ser atorgat a un sol treball o al conjunt de tots ells.  
Els articles podran haver estat publicats amb nom, pseudònim o sense signatura. En aquests dos últims casos el director de la publicació haurà de certificar el nom de l'autor.  
6.2. Es presentaran dos exemplars o dues fotocòpies de cada article publicat i s'hi especificaran les dades completes de la persona concursant, el títol, la data de publicació i el mitjà en què ha estat publicat.  
6.3. També es presentarà certificat expedit pel director de la publicació o per qui ostente els drets d'edició on autoritzarà la reproducció dels articles.  
Article 7. Secció Ràdio  
7.1. Es podrà participar amb un màxim de sis programes. El premi pot ser atorgat a un únic treball o al conjunt de tots ells.   
7.2. Es presentarà per duplicat el guió mecanografiat dels programes, i dues còpies en cinta casset tal com van ser emesos.  
7.3. També es presentarà:   
a) Certificat del director de l'emissora, en el qual s'acredite el títol, la data, l'hora de l'emissió i la composició de l'equip realitzador.  
b) Certificat, expedit pel director de l'emissora o per qui ostente els drets d'emissió, que n'autoritze la reproducció i la difusió.  
Article 8. Secció Televisió  
8.1. Es podrà participar amb un màxim de sis treballs. El premi pot ser atorgat a un únic treball o pel conjunt de tots ells.  
8.2. Es presentaran en vídeo, format VHS, per duplicat.  
8.3. També es presentarà:  
a) Certificat del director de l'emissora en què s'acredite el títol, la data, l'hora d'emissió i la composició de l'equip realitzador.  
b) Certificat, expedit pel director de l'emissora o per qui ostente els drets d'emissió, que n'autoritze la reproducció i la difusió.  
8.4. Els concursants hauran de presentar declaració que no existeixen problemes d'exhibició i de reproducció de la imatge que apareix en els treballs presentats i que es responsabilitzen de les possibles reclamacions que per aquest motiu pogueren originar-se. Model en annex II.  
Article 9. Termini de presentació  
El termini de presentació dels treballs començarà l'endemà de la publicació de la convocatòria en el Diari Oficial de la Generalitat Valenciana i finalitzarà el dia 1 d'octubre de 1997, a les 14 hores.  
Article 10  
No podrà concursar en aquesta convocatòria el personal que preste serveis retribuïts dependent de la Direcció General de Serveis Socials com a resultat de l'aplicació de la normativa vigent sobre incompatibilitats.  
Article 11  
No es valoraran els treballs que hagen esta realitzats amb finançament total o parcial de la Conselleria de Treball i Afers Socials.  
Article dotze  
Els treballs poden ser realitzats en castellà o en valencià.  
Article 13. Composició del jurat  
La composició del jurat, segons les diferents seccions, és la següent:  
13.1. Fotografia. Presidenta: la directora general de Serveis Socials; vice-president: el president de l'Associació de Periodistes Gràfics de la Comunitat Valenciana; vocals: el president de l'Associació de Fotògrafs Professionals, el president de la Federació d'Agrupacions Fotogràfiques de la Comunitat Valenciana, el cap de Premsa de la Conselleria de Treball i Afers Socials i un professional expert, designat per la directora general de Serveis Socials; secretari: un tècnic de la Direcció General de Serveis Socials.  
13.2. Premsa, Ràdio i Televisió. Presidenta: la directora general de Serveis Socials; vice-president: el president de l'Ateneu de Periodistes; vocals: el president de la Unió de Periodistes, el cap de Premsa de la Conselleria de Treball i Afers Socials i un professional expert en mitjans de comunicació social, designat per la directora general de Serveis Socials; secretari: un tècnic de la Conselleria de Treball i Afers Socials.  
El jurat podrà declarar deserts els premis.  
Article 14. Resolució  
Es delega en la directora general de Serveis Socials la resolució d'aquesta convocatòria, la qual es dictarà d'acord amb el veredicte vinculant del jurat i finalitzarà la via administrativa.  
El termini màxim per a dictar resolució serà d'un mes comptador des de la data de finalització del termini de presentació de treballs que es fixa en aquesta ordre.  
Article 15. Recursos  
1. Contra la resolució, expressa o presumpta, dictada per la directora general de Serveis Socials, es podrà interposar recurs contenciós administratiu en la forma, el termini i les condicions que determina la Llei que regula aquesta jurisdicció.  
2. En tot cas, per a la interposició del recurs contra les resolucions presumptes, serà necessari que, amb caràcter previ, l'interessat acredite l'eficàcia de l'acte presumpte conforme a allò que disposa l'article 44 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
Article 16. Publicació i retirada dels treballs  
La resolució de la convocatòria serà publicada en periòdics de difusió autonòmica, i també a la seu de la Direcció General de Serveis Socials.  
La Direcció General de Serveis Socials, en virtut de l'autorització expressa de l'autor, es reserva el dret de publicar, difondre i reproduir, totalment o parcialment, el contingut dels treballs premiats.  
Els treballs presentats que no resulten premiats podran ser retirats de la Direcció General de Serveis Socials en el termini de tres mesos després de publicada la resolució de la convocatòria, i seran destruïts els que no siguen retirats en aquest termini.  
Article 17. Obligacions dels premiats  
1. Acceptar la totalitat de les bases de la convocatòria.  
2. Assumir les actuacions de control financer que corresponguen a la Intervenció General en relació amb el premi concedit.  
3. Comunicar a la Direcció General de Serveis Socials l'obtenció d'ajudes per la mateixa finalitat procedents de l'administració pública o d'ens públics o privats.  
Article 18. Pagament i justificació  
El pagament de la totalitat de l'import es realitzarà un cop dictada per la directora general de Serveis Socials la resolució d'adjudicació dels premis i en la mesura que aquesta resolució comporta la conformitat a la justificació de les quantitats atorgades.  
Article 19  
S'estableix una dotació de 2.400.000 pessetes que serà atesa dins la secció 13 a càrrec del programa pressupostari 313.10 -serveis socials- línia de subvenció 433/000/96 (projecte comptable 01531), "Foment línies d'investigació social".  
DISPOSICIÓ FINAL  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.  
València, 25 de febrer de 1997  
La consellera de Benestar Social,  
MARCELA MIRÓ PÉREZ  
Annex I  
II Premis Mitjans de Comunicació Social 1997  
Butlleta d'inscripció  
Dades del participant o representant autoritzat  
Cognoms  
Nom NIF  
Adreça  
Localitat CP  
Província Telèfon   
Participa:  
 \_\_\_ individualment  
 \_\_\_ com a representant de l'associació, col·lectiu o  
 \_\_\_ institució   
   
Adreça  
Persones que composen l'equip:  
Secció a la qual concursa:  
Dades del treball que presenta  
Títol Característiques del materia  
Sol·licita: Ser admès com a participant en els II Premis Mitjans de Comunicació 1997, per a la qual cosa adjunte el material i la documentació exigits en les bases de la convocatòria i accepte aquestes en la seua totalitat.  
Autoritza: la Direcció General de Serveis Socials per a publicar, reproduir i difondre, totalment o parcialment, el treball presentat, si aquest és premiat.  
\_\_\_\_\_\_\_\_\_\_\_\_\_\_\_, \_\_\_\_\_\_\_\_ d \_\_\_\_\_\_\_\_\_\_\_\_ de 1997.  
(signatura)  
Annex II  
En / Na amb DNI   
DECLARE: Que no existeix cap tipus de problema per a l'exhibició, la reproducció i l'emissió de les imatges que apareixen en el treball titulat \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ del qual sóc l'autor/autora i que presente a la convocatòria dels II Premis Mitjans de Comunicació Social 1997 de la Direcció General de Serveis Socials, i em compromet a assumir qualsevol tipus de responsabilitat que puga derivar per aquest motiu.  
I perquè així conste, signe a \_\_\_\_\_\_\_\_, \_\_\_\_\_\_ d \_\_\_\_ de 1997.


Còpia Permalink ELI